Bybelskool » Esegiël 15 – Jerusalem sal soos ‘n wingerdstok verbrand word
06 May2015 Esegiël 15 – Jerusalem sal soos ‘n wingerdstok verbrand word
Esegiël sluit met dié kort gelykenis aan by ‘n baie bekende tradisie onder die profete, die beskrywing van Israel as die wingerd van die Here: Jesaja 5; Hosea 10; Jeremia 2 (vgl. ook Jakob se verwysing na dié metafoor in sy gebed vir sy nageslag in Gen. 49:22). Die metafoor van Israel as die wingerd van die Here vorm ook die basis van die gebed vir herstel uit ballingskap in Psalm 80.
In teenstelling met die positiewe beskrywing van Israel as die wingerd van die Here, noem die Here hulle egter nou ‘n afgesnyde wingerdhout wat nie beter is as enige ander kreupelhout in die bos nie. Terloops, ‘n kreupelbos bestaan uit laag, deurmekaar groeiende houtagtige struike en bome. Dit is dus ‘n bos wat van baie minder waarde as ‘n aangeplante goedversorgde wingerd is.
Maar as die wingerd afgekap is, deug die wingerdhout vir niks meer as die kreupelhout nie. Net soos kreupelhout deug wingerdhout dan vir niks beter as vuurmaakhout nie. Jy kan dit nie gebruik om iets van te maak of iets aan op te hang nie. Die enigste nut daarvan is om daarmee vuur te maak.
En dít is presies wat die Here nou met die inwoners van Jerusalem gaan doen. Hy gooi hulle soos wingerdhout in die vuur, die vuur van God se toorn, die vuur van God se teenstand. Dit hét al gebeur met die vorige wegvoerings – “hulle kom uit die vuur” – en sal nou wéér gebeur – “maar die vuur sal hulle verteer”. Hulle land sal verlate word, omdat hulle in ballingskap weggevoer sal word. Dán sal hulle besef dat Hy die Here is.
Dié gelykenis stem ‘n mens moedeloos. Hoe kan ‘n wingerd só verword dat dit vir niks beter as ‘n kreupelbos deug nie? Hoe kan die volk van God só afvallig word dat die enigste raad die vuur van ballingskap is? Dit is egter inderdaad wat met die volk in hierdie tyd gebeur het. Skaars 5 jaar later het Jerusalem geval en het ‘n tyd van groot ontwrigting vir hulle aangebreek.
Psalm 80 sluit aan by dié gedagtegang van Esegiël en transformeer die moedeloosheid oor die toestand van die “wingerd van die Here” in ballingskap tot ‘n moedige gebed vir hulle herstel.
Ek het vroeër só daaroor geskryf:
Die Psalmis span die beeld van Israel as wingerdstok in om die Here tot aksie te beweeg, om tog uit die hemel af te kyk (vers 15) en Hom oor Israel, oor sy wingerdstok, te ontferm en weer onder Sy sorg te neem. “Hou in stand wat U met u eie hand geplant het, die wingerdstok wat U vir Uself gekweek het!” (vers 16).
Psalm 80 help ons dus om die regte respons op die negatiewe boodskap van Esegiël 15 te gee. Die lewe van die Godsvolk is van God afhanklik en sy sorg is ons enigste hoop. Hy is in staat om die onmoontlike moontlik te maak. In ons inlywing in Christus Jesus, God se ware wingerdstok, is ons heil opgesluit. Waar ons as lote op die ware wingerdstok ingeplant is en in Hom bly (Joh. 15), daar sal ons ervaar dat Hy vir ons op besondere maniere kan en wil sorg.